İslam Dövləti qrupu Kabildə toyda partlayışa görə məsuliyyəti öz üzərinə götürüb
Bomba hücumunda 60-dan çox insan ölüb, 183 nəfər yaralanıb
İslam Dövləti qrupunun Əfqanıstandakı bölməsi Kabildə toy zamanı 63 nəfərin ölümü, 183 nəfərin yaralanması ilə nəticələnmiş bomba hücumuna görə məsuliyyəti öz üzərinə götürüb. Ötən gecə izdihamlı toy mərasimində törədilmiş intiharçı hücumu zamanı ölənlərin əksəriyyəti Əfqanıstanda azlıqda olan şiə Hazara icmasının üzvləri olub. Əfqanıstanın Daxili İşlər Nazirliyinin sözçüsü Nasrat Rəhimi bazar günü açıqlanan bəyanatda partlayış zamanı ölənlərin sayını təsdiq edərək, hadisə qurbanları arasında qadınlar və uşaqların olduğunu bildirib. BMT bomba hücumunu qınayaraq, bunu Əfqanıstanda şiələrə qaşı “qəddarlıq” aktı adlandııb və bundan əvvəl də şiə icmasının hədəf alındığı bir neçə hücumu sənədləşdirdiyini bəyan edib. ABŞ-ın Əfqanıstandakı səfiri Con Bass Twitter səhifəsində yazdığı mesajında hücumu kəskin qınayıb. Əfqanıstan prezidenti Əşrəf Qani “qeyri-insani” adlandırdığı hücumu qınayıb və hadisənin araşdırılması üçün təhlükəsizliklə əlaqədar fövqəladə iclas çağırdığını bildirib. Bu, son illər Əfqanıstanda mülki əhaliyə qarşı ən qəddar hücumlardan biridir. Taliban qrupu da hücumu pisləyib. Üsyançı qrupun sözçüsü bildirib ki, “qadınlar və uşaqlar da daxil olmaqla, mülki əhaliyə qarşı belə vəhşicəsinə hücum qadağandır və buna heç cür bəraət qazandırmaq olmaz”. “Taliban məsuliyyəti öz üzərindən ata bilməz, çünki onlar terrorçulara platforma veriblər” – deyə, Əfqanıstan prezidenti Əşrəf Qani açıqladığı bəyanatda bildirib. Bomba partlayışı paytaxt Kabildə şadlıq evində keçirilən toyda musiqiçilərin olduğu səhnə yaxınlığında baş verib. Şahidlərin bildirdiyinə görə, orada olan “gənclər və uşaqlar da daxil olmaqla bütün insanlar həyatını itirib”.